רן אלירן

רן אלירן (נולד בשם: מנחם לייזרוביץ', וכונה גם "לייזר"; נולד ב-16 בדצמבר 1934) הוא זמר, פזמונאי ומלחין. בין להיטיו הידועים: "זר של נרקיסים", "שארם א-שייח'", "החזיקי לנו אצבעות", "לבב אנוש", "הבתים שנגמרו ליד הים", "לא, לא, לא" (עם רבקה מיכאלי) ועוד.

חייו 
אלירן נולד בחיפה ואת שירותו הצבאי עשה בצוות הווי הנח"ל, שם פגש את הזמרת נחמה הנדל, ששירתה במקביל בלהקת הנח"ל. בתקופת הצבא ניגנו השניים יחדיו בשעות הפנאי, וכשהשתחרר מהצבא – במקביל ללימודיו האקדמיים בירושלים – הופיע לבדו, כשהוא מלווה עצמו בגיטרה ובאקורדיון.

בשנת 1958 הגיע ארצה מנחה הטלוויזיה האמריקאי אד סאליבן בחיפוש אחר כישרונות צעירים. לצורך התמודדות על המעמד, חברו רן ונחמה לצמד "רן ונמה", נבחרו להשתתף בתוכנית, וזכו לפופולריות רבה בארצות הברית בשנות ה-60, שבמהלכן הקליטו שני אלבומים משותפים.

ב-1967 השתתף בפסטיבל הזמר והפזמון תשכ"ז (1967), שם ביצע את "יום אביב חינם", שלא זכה בפרס, ואת השיר "תמיד מחדש", שזכה במקום השני באותו פסטיבל. באותה השנה, מיד לאחר מלחמת ששת הימים, שר את שניים מלהיטי התקופה, "שארם א-שייח'" ו"החזיקי לנו אצבעות". השירים הופיעו באלבום האוסף של שירי המלחמה "ירושלים של זהב", הנחשב בין אלבומי הזמר הנמכרים ביותר במדינה.

בשנות ה-70 פנה ללימודי קולנוע וצילום באוניברסיטת ניו יורק, ובמקביל הופיע במועדונים יוקרתיים בעיר לצד זמרים מפורסמים כהארי בלפונטה.

אלבומיו

אלבומי הסולו של רן אלירן:
 Twilight Songs Of Israel – הוקלט בארצות הברית בשנות ה-60
 מארבע רוחות שמיים – הוקלט בישראל
 זר של נרקיסים – הוקלט בישראל ב-67 לפני המלחמה
 שארם א-שייח' – הוקלט ב-67 לאחר המלחמה
 רן אלירן 68' – הוקלט בישראל ב-68
 רן אלירן – הוקלט בישראל ב-69
 Ran Eliran Sings – הוקלט בישראל בסוף שנות ה-60 ושילב להיטים עבריים ולועזיים
 תן לשיר – הוקלט בישראל ב-73 וכלל בעיקר שירי מלחמה, ברוח מלחמת יום הכיפורים
 זה שיגעון – הוקלט ב-77
 נוסטלגיה זה כבר לא מה שהיה – הוקלט בישראל ב-79
 מסע בזמן – הוקלט ב-93 לאחר שתיקה ארוכה, וכלל בעיקר גרסאות כיסוי ללהיטיו מכל הזמנים

קישורים חיצוניים

 
 יעקב בר-און, בגיל 80, רן אלירן ממשיך למלא אולמות: "עכשיו החיים רק מתחילים", באתר מעריב השבוע, 7 בינואר 2015
  רן אלירן, הפרויקט של מפעל הפיס לתיעוד יוצרים במוזיקה הישראלית עם יואב קוטנר, אוקטובר 2017

אמנים ישראלים הידועים בשם במה
בוגרי אוניברסיטת ניו יורק
זמרים השרים בעברית
זמרים ישראלים
חברי צוות הווי הנח"ל
משתתפי פסטיבל הזמר והפזמון
משתתפי פסטיבל הזמר החסידי
מהגרים מישראל לארצות הברית
ישראלים שנולדו ב-1934